Membrii comunității academice a UB, invitați de CIVIS la noile serii ale programelor Online Language Cafés și Tandem Language Buddy

Începând cu luna septembrie 2023, Universitatea din Stockholm anunță redeschiderea a două proiecte destinate pasionaților de limbi străine: Online Language Cafés și Tandem Language Buddy. Membrii comunității academice a UB interesați să afle programul noilor serii de întâlniri sunt rugați să completeze următorul formular de înregistrare.
Cele două programe, conduse de Departamentul de Educație lingvistică (Språkstudion) al Universității din Stockholm, sunt gratuite și deschise tuturor studenților și personalului din universitățile membre CIVIS. 
Prin sesiuni online săptămânale pe Zoom, participanții își pot exersa abilitățile lingvistice și descoperi noi culturi într-un cadru informal, la o cafea sau un ceai, împreună cu alți studenți și vorbitori nativi. Participarea se poate face atât în mod regulat, cât și ocazional. 
Mai mult decât atât, dacă te înregistrezi pentru programul Tandem Language Buddy, poți fi asociat cu un partener lingvistic din propria universitate sau din altă universitate membră CIVIS pentru a exersa limba acestuia. 
Tandemurile sunt întâlniri regulate în perechi în care se vorbește propria limbă jumătate din timp, iar în cealaltă jumătate se exersează limba străină. Astfel, îți poți cunoaște mai bine partenerul lingvistic și cultura poporului său într-un mediu relaxat și prietenos. 
Dacă te înregistrezi și primești un partener de tandem, îți asumi automat un minimum de cel puțin 5 întâlniri. Fiecare sesiune durează de obicei o oră, dar decizia finală este la latitudinea fiecărui participant.
În prezent sunt disponibile întâlniri în 20 de limbi, neexistând un număr limită de participări. Tot ce trebuie să faci este să te înregistrezi folosind adresa de e-mail a universității.
Cafenelele sunt conduse de studenți vorbitori nativi pe bază de voluntariat. Nu se acordă credite și nu sunt prezenți profesori, cu excepția cazului în care aceștia sunt, la rândul lor, cursanți. Prin urmare, dacă dorești să îi ajuți și pe alții să învețe românește și să cunoști studenți din întreaga lume, poți deveni Susținător al Limbii la Språkstudion's Language Cafes. 
Toți studenții interesați să devină Coordonatori voluntari pentru Language Cafe în limba lor maternă în perioada septembrie-decembrie 2023 pot afla mai multe despre acest rol aici. Intenția se anunță pe e-mail la info@sprakstudion.su.
